Ο **Τόμας Τράχερν** (αγγλικά: Thomas Traherne) (1636 –1674) ήταν Άγγλος ποιητής, Αγγλικανός κληρικός, θεολόγος και θρησκευτικός συγγραφέας. Θεωρείται ένας από τους πιο εξέχοντες εκπροσώπους της μεταφυσικής ποίησης.

Αν και δεν υπάρχουν επίσημες αγιοποιήσεις στην Εκκλησία της Αγγλίας, το όνομα του Τόμας Τράχερν καταχωρήθηκε στο λειτουργικό ημερολόγιο της εκκλησίας. Η μνήμη του τιμάται στις 10 Οκτωβρίου από την Εκκλησία της Αγγλίας και στις 27 Σεπτεμβρίου από την Επισκοπική Εκκλησία των Ηνωμένων Πολιτειών. Η εικόνα του τοποθετήθηκε σε υαλογραφία στον καθεδρικό ναό του Χέρεφορντ.

Βιογραφικά στοιχεία
-------------------

Λίγα είναι γνωστά για τη ζωή του Τόμας Τράχερν. Γεννήθηκε στις 10 Οκτωβρίου 1636 στο Χέρεφορντ αν και η γέννηση και η βάπτισή του δεν καταγράφονται στα βιβλία της ενορίας. Ήταν γιος τσαγκάρη, φοίτησε αρχικά στο σχολείο του καθεδρικού ναού στη γενέτειρά του και χάρη σε έναν συγγενή του που χρηματοδότησε την εκπαίδευσή του στη συνέχεια σπούδασε στο πανεπιστήμιο της Οξφόρδης. 

Μετά την παλινόρθωση της μοναρχίας και την επιστροφή του Καρόλου Β', το 1660 χειροτονήθηκε ιερέας και ένα χρόνο αργότερα ανέλαβε καθήκοντα στο χωριό Κρέντενχιλ, αλλά πέρασε μεγάλο μέρος του χρόνου του στην Οξφόρδη. Από το 1667 έως το 1672 έζησε στο Λονδίνο, υπηρετώντας ως ιδιωτικός ιερέας του λόρδου σφραγιδοφύλακα Ορλάντο Μπρίτζμαν. Πέρασε τα επόμενα δύο χρόνια μέχρι το θάνατό του στο κτήμα του εργοδότη του στο Τέντινγκτον του Μίντλσεξ και πέθανε εκεί σε ηλικία 37 ετών στις 10 Οκτωβρίου 1674. Ως ιερέας έκανε ευσεβή, ταπεινή ζωή και δεν συμμετείχε σε λογοτεχνικούς κύκλους.

Λογοτεχνικό έργο
----------------

Κατά τη διάρκεια της ζωής του, ο Τράχερν δημοσίευσε μόνο την αντικαθολική πολεμική *Roman Forgeries* (*Ρωμαϊκές πλαστογραφίες*,1673). Λίγο μετά τον θάνατό του, δημοσιεύτηκαν άλλα δύο έργα του και στη συνέχεια ο συγγραφέας ξεχάστηκε. Τα χειρόγραφα ποιημάτων και πεζών πραγματειών του φυλάχθηκαν αρχικά από τον αδελφό του Τράχερν. Για τους επόμενους δύο αιώνες, τα χειρόγραφα, που δεν έγιναν δεκτά από κανέναν εκδότη ή βιβλιοθήκη, κυκλοφορούσαν μεταξύ των βιβλιοπωλών. Τον χειμώνα του 1896/97, δύο χειρόγραφοι τόμοι με ποιήματα και διαλογισμούς ανακαλύφθηκαν τυχαία και προσφέρθηκαν προς πώληση. Τα περισσότερα έργα του δημοσιεύτηκαν μόλις στις αρχές του 20ού αιώνα.

Σήμερα, το πιο γνωστό έργο του Τράχερν είναι *Οι αιώνες των διαλογισμών (Centuries of Meditations)*, μια συλλογή από μικρά κείμενα που πραγματεύονται τη χριστιανική ζωή και διακονία, τη φιλοσοφία, την ευτυχία, την επιθυμία και την παιδική ηλικία. Αυτό το βιβλίο εκδόθηκε για πρώτη φορά το 1908. Στα πεζογραφήματά του περιλαμβάνονται: *Roman Forgeries* (1673), *Christian Ethics* (*Χριστιανική Ηθική*, 1675) και *A Serious and Pathetical Contemplation of the Mercies of God* (*Μια σοβαρή και παθητική ενατένιση του ελέους του Θεού,* 1699). 

Η ποίησή του επίσης δημοσιεύτηκε για πρώτη φορά το 1903 και το 1910 (*The Poetical Works of Thomas Traherne* και *Poems of Felicity* ). Τα ποιήματα του Τόμας Τράχερν διερευνούν τη δόξα της δημιουργίας και τη στενή σχέση του με τον Θεό. Η γραφή του μεταδίδει μια φλογερή, σχεδόν παιδική αγάπη για τον Θεό και συγκρίνεται με παρόμοια θέματα στα έργα των μεταγενέστερων ποιητών Ουίλιαμ Μπλέικ, Ουώλτ Ουίτμαν και Τζέραρντ Μάνλεϊ Χόπκινς. Η αγάπη του για τον φυσικό κόσμο εκφράζεται συχνά στα έργα του με μια αντιμετώπιση της φύσης που παραπέμπει στον ρομαντισμό - δύο αιώνες πριν από το ρομαντικό κίνημα.

Παραπομπές
----------

1. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12026235h. Ανακτήθηκε στις 10  Οκτωβρίου 2015.
2. ↑  (Αγγλικά) *SNAC*. w6tf05tk. Ανακτήθηκε στις 9  Οκτωβρίου 2017.
3. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12026235h. Ανακτήθηκε στις 10  Οκτωβρίου 2015.
4. ↑  *Τσεχική Εθνική Βάση Δεδομένων Καθιερωμένων Όρων*. mub2017955449. Ανακτήθηκε στις 1  Μαρτίου 2022.
5. ↑  «Library of the World's Best Literature». *Library of the World's Best Literature*. 1897.
6. ↑ . «allpoetry.com/Thomas-Traherne».
7. ↑ . «interestingliterature.com/2016/12/a-very-short-biography-of-thomas-traherne/».
8. ↑ . «poets.org/poet/thomas-traherne».
9. ↑ . «poetryfoundation.org/poets/thomas-traherne».
10. ↑ . «kathimerini.gr/world/132431/otan-katevike-o-oyranios-xenos/».
11. ↑ . «britannica.com/biography/Thomas-Traherne».
12. ↑ . «poemhunter.com/thomas-traherne/».

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 89779883
* LCCN: n80089382
* ISNI: 0000 0001 0923 4231
* GND: 118758551
* SELIBR: 280585
* SUDOC: 028424204
* BNF: cb12026235h (data)
* BIBSYS: 90554737
* MusicBrainz: c5d56096-155c-4e87-8a82-9d73ff221697
* NLA: 35554501
* NDL: 001142860
* NKC: mub2017955449

 |

 |